Naša zn.: 12-09/06754/DG.2/51/Gr-5                                        Bratislava  30. novembra  2009

R O Z H O D N U T I E

Mestská časť Bratislava-Petržalka ako príslušný špeciálny stavebný úrad pre miestne komunikácie III., IV. triedy a účelové komunikácie (ďalej len špeciálny stavebný úrad), podľa § 3a  ods. 4  zákona č. 135/1961 Zb. o pozemných komunikáciách v znení neskorších predpisov (cestný zákon), § 120 ods. 1) zákona č. 50/1976 Zb. o územnom plánovaní a stavebnom poriadku v znení neskorších predpisov (ďalej len stavebný zákon),
čl. 74 písm. b) Štatútu hlavného mesta SR Bratislavy, podľa § 88a ods.3 stavebného zákona , § 46 zákona č. 71/1967 Zb. o správnom konaní (správny poriadok) v znení neskorších predpisov, konanie o dodatočnom povolení stavby: „SGM MERCURY – Zadunajská ulica Bratislava“, objekty: SO 02 Cyklistický chodník, SO 03  Prístupová komunikácia, začaté dňa  19.6.2007 

p r e r u š u j e

do právoplatnosti rozhodnutia súdu vo veci, z dôvodu, že Hlavné mesto SR Bratislava, Primaciálne nám. 1, 814 99 Bratislava, ako vlastník pozemkov parc.č. 5073/12, 5073/33, 5075, k.ú. Petržalka, na ktorých je časť stavby zrealizovaná nesúhlasí s vydaním dodatočného povolenia na začatú stavbu.

Stavebník, Súkromné gymnázium MERCURY, Zadunajská 27, 850 00 Bratislava 5
( ďalej len stavebník) zrealizoval nepovolenú stavbu, cyklistický chodník, odstavnú plochu parkoviska na pozemku parc. č.5073/33, 5075, k.ú. Petržalka, ( časť objektu SO 02 –Cyklistický chodník )  a časť prístupovej komunikácie  – upravený podklad na pozemku parc.č. 5073/12 k. ú. Petržalka ( objekt SO 03 – prístupová komunikácia ).

	Námietky, ktoré vyplynuli z vlastníckých práv k pozemku prináleží rozhodnúť súdu, preto správny orgán podľa § 88a ods. 3 odkazuje vlastníka pozemkov parc.č. 5073/12, 5073/33, 5075, k.ú. Petržalka: Hlavné mesto SR Bratislava, Primaciálne námestie 1, Bratislava na súd.

 O d ô v o d n e n i e

Miestnou obhliadkou dňa 19.6.2007 zistil špeciálny stavebný úrad Mestskej časti Bratislava-Petržalka, že stavebník, Súkromné gymnázium MERCURY, Zadunajská 27,
850 00 Bratislava 5, IČO 030843201 začal realizovať na pozemku parc.č. 5073/33, k.ú. Petržalka bez  stavebného povolenia cyklistický chodník, ktorý je súčasťou stavby: „ SGM MERCURY – Zadunajská ulica Bratislava“, o umiestnenie, ktorého požiadal stavebník stavebný úrad Mestskej časti Bratislava-Petržalka dňa 7.9.2005. Na základe uvedeného zistenia správny orgán začal dňa  19.6.2007 konanie o odstránení stavby spojené s konaním o dodatočnom povolení stavby a vyzval stavebníka, aby predložil doklady o tom, že stavba nie je v rozpore s verejnými záujmami. Žiadosťami zo dňa 6.7.2007 a 27.7.2007 požiadal stavebník o dodatočné povolenie stavby: „SGM MERCURY - Zadunajská ulica Bratislava“, časti objektov: SO 02 Cyklistický chodník na pozemku parc.č. 5073/33, k.ú. Petržalka,
SO 03 - Prístupová komunikácia na  pozemku parc. č. 5073/12, k.ú. Petržalka. Dňa 25.7.2007 požiadal stavebník o stavebné povolenie ostatnej, nepostavenej časti objektu: SO 02 cyklistický chodník, časť na pozemku parc.č. 5073/5, 5073/6, 5073/7, 5076/4, 5073/8, k.ú. Petržalka. Vybudovaním športového areálu, oplotenia a uzavretím areálu školy (športový areál je predmetom samostatného konania) dôjde k zrušeniu existujúcej verejnej prístupovej komunikácie, existujúcich cyklistických komunikácii  a tým k zmene v organizácii dopravy v lokalite Zadunajskej cesty. Dňa 13.8.2007 špeciálny stavebný úrad Mestskej časti Bratislava-Petržalka oznámil stavebníkovi, že vzhľadom na charakter dopravnej stavby bude celú horeuvedenú stavbu posudzovať v jednom konaní. Na základe výsledkov konania o dodatočnom povolení stavby spojenom s konaním o jej odstránení  špeciálny stavebný úrad vydal dňa 23.6.2008 rozhodnutie č. 12-08/02156/DG.2/52/Gr-3, ktorým nariadil odstrániť nepovolenú stavbu, časť cyklistického chodníka, prístupovú komunikáciu a parkovisko. Obvodný úrad pre cestnú dopravu a pozemné komunikácie v Bratislave, po odvolaní stavebníka uvedené rozhodnutie zrušil rozhodnutím č. Dop/10468/2008/OBO zo dňa 13.10.2008 a vec vrátil na nové konanie.  
Vzhľadom na to, že v tom čase bol riešený súdny spor vzťahujúci sa k vypovedaniu nájomných zmlúv uzavretých medzi stavebníkom  a Hlavným mestom SR Bratislavou
na pozemky parc.č. 5073/12, 5075, k.ú. Petržalka, na ktorých bola nepovolená stavba zrealizovaná, požiadal správny orgán stavebníka dňa 30.3.2009 o informáciu o stave súdneho sporu. Odpoveď bola doručená dňa 30.4.2009 spolu s právoplatným rozsudkom Okresného súdu Bratislava V o neplatnosti odstúpenia od nájomnej zmluvy Hlavným mesto SR Bratislavou  k parc.č. 5075, k.ú. Petržalka. Dňa 9.6.2008 oznámil správny orgán verejnou vyhláškou pokračovanie konania o dodatočnom povolení horeuvedenej stavby, konanie zároveň prerušil a vyzval stavebníka na doplnenie chýbajúcich dokladov, listy vlastníctva
na pozemky, na ktorých má byť stavba dobudovaná, preukázať vlastnícke alebo iné právo k pozemkom podľa § 58 ods.2, § 139 ods.1 stavebného zákona, predložiť listy vlastníctva susedných pozemkov, koordinačnú situáciu, upravenú projektovú dokumentáciu. Dňa 22.9.2009 doručil stavebník rozhodnutie Krajského súdu v Bratislave, v ktorom súd potvrdil neplatnosť odstúpenia od nájomnej zmluvy na pozemok parc.č. 5073/12, k.ú. Petržalka. V priebehu konania sa preukázalo, že časť stavby, ktorá je zrealizovaná je možné dodatočne povoliť. Na ostatnú časť stavby stavebník nepreukázal, že je vlastníkom pozemku alebo, že má k pozemku iné právo v zmysle § 139 ods.1.  
Podľa § 88a ods.5) ak vlastník stavby, pri ktorej sa preukáže, že jej dodatočné povolenie nie je v rozpore s verejnými záujmami, v priebehu konania nepreukáže, že je vlastníkom pozemku zastavaného nepovolenou stavbou alebo jeho časti, alebo že má k tomuto pozemku iné právo a vlastník zastavaného pozemku alebo jeho časti s dodatočným povolením nesúhlasí, stavebný úrad odkáže vlastníka pozemku na súd a konanie preruší.    
Vzhľadom na to, že stavebník nepredložil súhlas Hlavného mesta SR Bratislavy ako vlastníka pozemku parc. č. 5073/33 k.ú. Petržalka, zastaveného nepovolenou stavbou správny orgán požiadal dňa 12.10.2009 vlastníka o stanovisko. Dňa 23.11.2009 bolo doručené správnemu orgánu nesúhlasné stanovisko s realizáciou stavebných činností na pozemkoch parc.č. 5073/12, 5074, 5075 k.ú. Petržalka, ani na pozemku parc.č. 5073/33. 

Z horeuvedených dôvodov mestská časť Bratislava-Petržalka ako príslušný špeciálny stavebný úrad rozhodla tak, ako je uvedené vo výrokovej časti tohto rozhodnutia.

    P o u č e n i e

	Proti rozhodnutiu o prerušení konania sa podľa § 29 ods. 3) správneho  poriadku nemožno odvolať. Toto rozhodnutie nie je preskúmateľné súdom.

							Milan  F t á č n i k
							         starosta